Diari Oficial de la Generalitat Valenciana


Sumari del DOGV 9266, del 28-01-2022 (2022/538)

RESOLUCIÓ de 20 de gener de 2022, de la Direcció General de Formació Professional i Ensenyaments de Règim Especial, per la qual es convoca el Programa de coordinació horària dirigit a l'alumnat que cursa simultàniament els ensenyaments professionals de Música o Dansa i l'Educació Secundària per al curs acadèmic 2022-2023.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9266

Data del DOGV
:   28-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/538


Data del document
:   20-01-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 20 de gener de 2022, de la Direcció General de Formació Professional i Ensenyaments de Règim Especial, per la qual es convoca el Programa de coordinació horària dirigit a l'alumnat que cursa simultàniament els ensenyaments professionals de Música o Dansa i l'Educació Secundària per al curs acadèmic 2022-2023. [2022/538]  
El Decret 158/2007, de 21 de setembre, del Consell, pel qual s'estableix el currículum dels ensenyaments professionals de Música i es regula l'accés a aquests ensenyaments, així com el Decret 156/2007, de 21 de setembre, del Consell, pel qual s'estableix el currículum dels ensenyaments professionals de Dansa i es regula l'accés a aquests ensenyaments, especifiquen en l'article 20 i 21, respectivament, que «la conselleria competent en matèria d'educació facilitarà a l'alumnat la possibilitat de cursar simultàniament els ensenyaments professionals de Música i Dansa i l'Educació Secundària Obligatòria i Batxillerat».  
  
La conselleria amb competències en educació ha publicat l'Ordre 5/2017, de 6 de febrer, per la qual es regula el Programa de coordinació horària dirigit a l'alumnat que cursa simultàniament els ensenyaments professionals de Música o Dansa i l'Educació Secundària per tal de regular la compatibilitat horària i la simultaneïtat entre els ensenyaments de règim general i els ensenyaments professionals de Música o Dansa.  
Per tot això, la Direcció General de Formació Professional i Ensenyaments de Règim Especial, facultada per la disposició addicional primera de l'Ordre 5/2017, de 6 de febrer, anteriorment mencionada, i per raó de les competències que li confereix el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport i l'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport, que atorga al director general de Formació Professional i Ensenyaments de Règim Especial la facultat de dictar resolucions en assumptes de la seua competència, resol:  
  
Primer. Objecte i àmbit d'aplicació de la convocatòria del Programa de coordinació horària  
Convocar el Programa de coordinació horària per al curs acadèmic 2022-2023 en els conservatoris i centres autoritzats d'ensenyaments professionals de Música i Dansa, i en els centres sostinguts amb fons públics que impartisquen els ensenyaments d'Educació Secundària o Batxillerat, per a l'alumnat que simultanieja els ensenyaments de règim general i els ensenyaments de règim especial.  
  
Segon. Presentació de les sol·licituds de participació dels centres  
  
Les comissions de coordinació dels centres que vulguen participar en el Programa de coordinació horària han de remetre les sol·licituds de forma telemàtica, d'acord amb l'article 5 de l'Ordre 5/2017, de 6 de febrer, a la Direcció General de Formació Professional i Ensenyaments de Règim Especial.  
El termini de presentació de les sol·licituds serà del 21 de febrer al 4 de març de 2022.  
Per als centres que demanen una nova autorització, la sol·licitud, juntament amb la resta de documentació exigida, s'ha de presentar, exclusivament, de forma telemàtica, segons el que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana; per a això s'accedirà a l'apartat de serveis en línia de la seu electrònica de la Generalitat, accessible a través d'https://sede.gva.es i se seleccionarà el servei corresponent, o directament des de l'adreça del gestor únic de continguts de la GVA (http://www.gva.es/va/inicio/procedimientos'id\_proc=18987).  
  
Per a realitzar la tramitació electrònica a través de la plataforma de tramitació de la GVA, la persona sol·licitant pot fer servir qualsevol dels certificats admesos per la seu electrònica de la Generalitat i que inclou, entre d'altres, el certificat electrònic emés per l'Agència Valenciana de Certificació.  
Igualment, la tramitació electrònica es podrà dur a terme per una persona representant autoritzada prèvia alta d'aquesta en el Registre Electrònic de Representació de la Generalitat, d'acord amb els articles 34 i següents de la normativa anteriorment mencionada, i d'acord amb els articles 5 i següents de la LPAC.  
Per als centres que renoven la participació en el programa, per estar autoritzats al curs 2021-2022, segons la Resolució de 30 d'abril de 2021, de la Direcció General de Formació Professional i Ensenyaments de Règim Especial, per la qual es resol la convocatòria per a autoritzar el Programa de coordinació horària, dirigit a l'alumnat que cursa simultàniament els ensenyaments professionals de Música i/o Dansa i l'Educació Secundària per al curs 2021-2022; en la convocatòria actual per a l'autorització en el programa de coordinació horària per al curs acadèmic 2022-2023, sols cal que remeten la sol·licitud de participació, adjuntant la memòria final del curs passat 2021-2022.  
  
  
Tercer. Nomenament de la comissió de valoració  
La comissió de valoració es nomenarà tal com s'especifica en l'article 6 de l'Ordre 5/2017, de 6 de febrer, en un termini màxim de 15 dies naturals, a partir de la publicació en el DOGV d'aquesta resolució.  
  
  
Quart. Comunicacions oficials després de la sol·licitud  
Totes les comunicacions oficials d'aquest procediment es realitzaran des de l'adreça electrònica oficial de la unitat administrativa amb competències en ensenyaments de règim especial (jdgnc@mqd.xm) a l'adreça electrònica oficial del centre d'ensenyaments de règim general que conste en el Registre de Centres Docents de la Generalitat Valenciana.  
  
  
Cinqué. Autorització dels centres participants  
La comissió de valoració seleccionarà i proposarà a la direcció general competent en ensenyaments de règim especial, d'entre tots aquells centres que complisquen els criteris de valoració, els centres participants en el Programa de coordinació horària per al curs 2022-2023, per a la seua autorització. En el cas que la proposta incloga mobilitat del professorat, exclusivament es contemplarà la que siga entre centres docents del mateix règim de titularitat. D'altra banda, també s'ha de tindre en compte que, en el cas que es puga realitzar, es contemplarà la possibilitat d'intercanvi de l'alumnat amb altres centres, per proximitat o per poder atendre les seues necessitats personals.  
  
La comissió de valoració publicarà el llistat provisional dels centres seleccionats dins del programa abans del 13 d'abril de 2022, al lloc web oficial del Servei d'Ordenació i Gestió dels Ensenyaments Professionals. Les reclamacions, si escau, es presentaran exclusivament de forma telemàtica. Finalitzat el termini de reclamacions, es publicarà en el Diari Oficial de la Generalitat Valenciana la resolució per la qual es resol la convocatòria per a autoritzar el Programa de coordinació horària per al curs acadèmic 2022-2023, en tot cas, abans de l'inici de matriculació de l'alumnat als centres d'ensenyament general per al curs acadèmic indicat.  
  
Sisé. Presentació de les sol·licituds de participació de l'alumnat  
Una vegada publicada la resolució per la qual es resol la convocatòria per a autoritzar els centres participants en el Programa de coordinació horària en el Diari Oficial de la Generalitat Valenciana, l'alumnat que desitge participar en el programa ha de presentar la sol·licitud tal com especifica l'article 7 de l'Ordre 5/2017, de 6 de febrer, en la secretaria dels centres d'ensenyament secundari autoritzats en els terminis que determine cada centre.  
La participació en el Programa de coordinació horària no comporta d'ofici prioritat en el procés d'admissió en els centres que imparteixen ensenyaments d'Educació Secundària Obligatòria i Batxillerat, en tot cas, és el procés d'admissió de l'alumnat el que pot preveure aquesta prioritat segons el que estableix la disposició addicional segona de l'Ordre 5/2017, de 6 de febrer, de les bases reguladores del programa de coordinació horària.  
Seté. Projecte educatiu i memòria final de curs  
Els centres participants, en compliment del que estipula l'article 10 de l'Ordre 5/2017, de 6 de febrer, han de lliurar la memòria final del projecte. Per a millorar-ne el seguiment, aquells centres que, dins de la seua autonomia, hagen realitzat una coordinació dels horaris a cursos anteriors poden presentar una comparativa d'evolució dels indicadors dels projectes de coordinació.  
  
Huité. Efecte d'aquesta convocatòria  
Aquesta resolució produirà efecte l'endemà de la publicació en el Diari Oficial de la Generalitat Valenciana. Contra aquesta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Educació i Formació Professional en el termini d'un mes a comptar des de l'endemà de la notificació o publicació. Tot això de conformitat amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 20 de gener de 2022.- El director general de Formació Professional i Ensenyaments de Règim Especial: Manuel Gomicia Giménez.